Rhiwledyn

]]
Penrhyn creigiog ar arfordir gogledd Cymru sy'n codi 141 metr (463 troedfedd) uwch lefel y môr yw **Rhiwledyn** a adnabyddir hefyd fel **Trwyn y Fuwch**, **Trwyn y Gogarth** neu'r **Gogarth Fach** (Saesneg: *Little Orme*), Cyfeirnod OS: SH8182. Mae'n un o ddau benrhyn calchfaen sy'n gorwedd yn nau ben Bae Llandudno, ym mwrdeistref sirol Conwy; Pen y Gogarth, i'r gorllewin, yw'r ail a'r mwyaf o'r ddau. Mae'n gorwedd rhwng Craig-y-don i'r gorllewin a Bae Penrhyn i'r dwyrain ac yn ffurfio pwynt gogledd-ddwyreiniol y Creuddyn.

Cyfeirio at  greigiau'r penrhyn hwn o dir a wna'r enw hynafol 'Creigiau Rhiwledyn' neu 'Raulyn' fel y'i sillefid yn 1284. Rhestrir pwynt uchaf y penrhyn yn gopa HuMP dan yr enw Creigiau Rhiwledyn.

## Defnydd tir
Mewn cyferbyniaeth â'r Gogarth dros y bae, ni chafodd Rhiwledyn ei ddatblygu ar gyfer cloddio copr na twristiaeth. Ond agorwyd chwarel calchfaen ganol y 1800au ar ochr Bae Penrhyn. Canolwyd y gwaith ym Mhorth Dyniewyd ac fe'i gwasanaethwyd gan dramffordd chwarel; daeth y chwarelu i ben ym 1936. Defnyddir rhai o'r llethrau isaf ar gyfer ffermio, fel porfa defaid yn bennaf.

Ers y 1970au mae creigiau'r gogledd yn boblogaidd gan ddringwyr sy'n ceisio sialens, ond mae'r dringo'n anodd ac yn gofyn am gryn brofiad gan fod y graig yn anniogel weithiau.

## Ecoleg
Mae rhannau o Riwledyn (yn bennaf Gwarchodfa Natur Rhiwledyn) yn Safle o Ddiddordeb Gwyddonol Arbennig. Mae'n warchodfa adar yn ogystal, gyda wardeiniaid yn cadw golwg ar yr adar môr niferus. Gellir gweld yr adar hyn trwy gymryd taith ar hyd gwaelod y clogwynni mewn cychod bach, sy'n rhedeg o Landudno yn yr haf.

Rhed Llwybr Gogledd Cymru ar draws Rhiwledyn, gan ddefnyddio'r llwybrau cyhoeddus sy'n arwain i'r copa.

## Hanes
Bu pobl yn byw ar Riwledyn ar ddechrau Hen Oes y Cerrig, a chafwyd hyd i olion o'r cyfnod yn ogof Pant y Wennol.

Darganfuwyd celc bychan o waith metel Celtaidd o gyfnod Oes yr Haearn mewn ogof ar y penrhyn.

Yn yr Oesoedd Canol gorweddai Rhiwledyn yng nghwmwd y Creuddyn, cantref Rhos. Ceir adfeilion capel canoloesol cysegredig i'r 'Forwyn Fair o'r Penrhyn', ar y llethrau isaf ger Hen Neuadd Penrhyn; rhoddwyd gorau i'w ddefnyddio ym 1930 ac mae'r adfeilion mewn cyflwr drwg erbyn heddiw.

Ar 14 Ebrill 1587, cafwyd hyd i olion gwasg gudd, a ddefnyddiwyd i argraffu 
llenyddiaeth Gatholig mewn ogof ar Riwledyn, a gafodd ei defnyddio gan y reciwsant lleol Robert Pugh o'r Penrhyn a'i gaplan y Tad William Davies i argraffu *Y Drych Cristianogawl* (gan Robert Gwyn neu Gruffydd Robert), y llyfr cyntaf i gael ei gyhoeddi yng Nghymru. Llochesant yno i geisio dianc yr erledigaeth ar Gatholigion a gychwynwyd gan Elisabeth I o Loegr ym Mai 1586.
{{clirio{{

## Oriel luniau

Ogof gudd Rhiwledyn secret cave lle argraffwyd Y Drych Cristionogawl; mae'r ardal yn SSSI 18.jpg|Yng nghanol y llun hwn, gellir gweld ogof gudd Rhiwledyn
Porth Dyniewaid - Angel Bay; Clust y Fuwch - Little Orme - East side. Near Llandudno, Wales. 33.jpg|Porth Dyniewaid
Image taken from the West side of he Little Orme in April 2021 21.jpg|Chwarel Rhiwledyn
Little Orme (Clust y Fuwch neu Rhiwledyn), nr Llandudno; 2nd level at Quarry, facing East 05.jpg
Little Orme (Clust y Fuwch neu Rhiwledyn), nr Llandudno; 2nd level at Quarry, facing East 12.jpg
Little Orme (Clust y Fuwch neu Rhiwledyn), nr Llandudno; 2nd level at Quarry, facing East 15.jpg
Clust y Fuwch - Little Orme - East side. Near Llandudno, Wales. 03.jpg|Yr ochr sy'n wynebu Bae Penrhyn
Llandudno from West side of Rhiwledyn (Little Orme) nr Llandudno, Wales 08.jpg|Llandudno o Orllewin Rhiwledyn

## Cyfeiriadau
## Ffynonellau
*Ivor Wynne Jones, *Llandudno Queen of Welsh Resorts* (Ashbourne, Swydd Derby: Landmark, 2002)

## Dolenni allanol
*  Ymddiriedolaeth Bywyd Gwyllt Gogledd Cymru: Rhiwledyn 

Categori:Arfordir Conwy
Categori:Llandudno
Categori:Mynyddoedd a bryniau Conwy
Categori:Pentiroedd Cymru